ก.ล.ต.เพิกถอนมาร์เก็ตติ้ง บล.ฟิลลิป 10 ปี ฐานปฏิบัติหน้าที่ไม่สุจริต
ก.ล.ต.เพิกถอนมาร์เก็ตติ้ง บล.ฟิลลิป 10 ปี ฐานปฏิบัติหน้าที่ไม่สุจริต
7 มิ.ย. 2559

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต. เพิกถอนการให้ความเห็นชอบผู้แนะนำการลงทุนด้านตลาดทุน นางสาวภรณ์ทิพย์ ดีสุข ขณะกระทำผิดสังกัด บล.ฟิลลิป (ประเทศไทย) เป็นเวลา 10 ปี เนื่องจากไม่ปฏิบัติหน้าที่ด้วยความซื่อสัตย์ มีเจตนาปิดบัง และสร้างหลักฐานเท็จ
ก.ล.ต. ได้รับรายงานตรวจสอบจาก บล.ฟิลลิป (ประเทศไทย) และตรวจสอบเพิ่มเติมพบว่านางสาวภรณ์ทิพย์ ได้นำใบคำสั่งที่ลูกค้าจำนวน 5 ราย ได้ลงนามลอยไว้ไปใช้เพื่อประโยชน์ของตนเองในการสั่งขายกองทุนและโอนหลักทรัพย์ในบัญชีของลูกค้าไปยังบัญชีลูกค้าอื่นที่ตนเองมีความเกี่ยวข้อง โดยนางสาวภรณ์ทิพย์ได้ระบุหมายเลขโทรศัพท์ซึ่งไม่ใช่หมายเลขโทรศัพท์ของลูกค้าผู้โอนที่อยู่ในระบบของบริษัทลงในใบคำขอโอนหลักทรัพย์ เพื่อให้เจ้าหน้าที่ฝ่ายปฏิบัติการของ บล.ฟิลลิป ยืนยันรายการโอนไปยังหมายเลขดังกล่าวหลายครั้ง
นอกจากนี้ นางสาวภรณ์ทิพย์  ยังได้ลงลายมือชื่อให้เป็นของผู้จัดการสาขา เพื่ออนุมัติรายการโอนหลักทรัพย์บางรายการอีกด้วย ทั้งนี้ บล.ฟิลลิป ได้เลิกจ้าง และให้นางสาวภรณ์ทิพย์นำเงินที่หลอกลวงไปมาคืนให้ลูกค้าทั้งหมดหลังตรวจพบความผิดดังกล่าว
การกระทำของนางสาวภรณ์ทิพย์ เป็นการปฏิบัติหน้าที่ด้วยความไม่ซื่อสัตย์สุจริต กระทำการมิชอบต่อทรัพย์สินของผู้ลงทุน อำพรางซ่อนเร้น และสร้างหลักฐานเท็จ ซึ่งฝ่าฝืนหรือไม่ปฏิบัติตามประกาศคณะกรรมการกำกับตลาดทุนที่กำหนดหลักเกณฑ์เกี่ยวกับบุคลากรในธุรกิจตลาดทุน ก.ล.ต. จึงสั่งเพิกถอนการให้ความเห็นชอบ เป็นผู้แนะนำการลงทุนด้านตลาดทุนของนางสาวภรณ์ทิพย์เป็นเวลา 10 ปี มีผลตั้งแต่วันที่ 8 มิถุนายน 2559
นางทิพยสุดา ถาวรามร รองเลขาธิการ ก.ล.ต. กล่าวว่า ก.ล.ต.ขอให้ผู้ลงทุนระมัดระวังการลงนามลอยไว้ในแบบฟอร์มหรือเอกสารต่างๆ เนื่องจากอาจเปิดโอกาสให้ผู้แนะนำการลงทุน นำเอกสารนั้นไปใช้หาประโยชน์มิชอบ ซึ่งการหมั่นตรวจสอบพอร์ตการลงทุนจากเอกสารหลักฐานที่บริษัทส่งให้อยู่เสมอจะเป็นการช่วยป้องกันทรัพย์สินของตนเองได้อีกทางหนึ่ง